से रिंगासोनि उनाव बुकिं खालाम हरखानाय ह’टेलाव जों सहैनायसै। सहैमारनो जों औवारी आदाखौ बास सानिफ्रायनो नुग्रोनो मोनदोंमोन। मानोना बे समाव आदाया मोनसे बिल्डिं ब्लकनिफ्राय गुबुन मोनसे ब्लकाव आगान फोलावदोंमोन। जों थाहैनाय ह’टेलनि मुंआ “Catur Adi Putra Hotel”, जोबोद गोजाम। बेहाय अमेरिका, इंलेण्ड आरो गुबुन गुबुन गोबां हादरनि दाउबायारिफोरा बांसिनै थाफैयो। जों थानाय समावबो दंफैयोमोन। बे समाव जों गासैबो खुथार ओंखाम उखैदोंमोन। नाथाय, बे ह’टेलाव ओंखाम जाहोनाय राहा गैया। अब्लाबो जोंनि दैदेनगिरिमोना गुबुन ह’टेलनिफ्राय अर्दार होनानै पेकेट लान्स जानायनि राहा खालामनानै दोनदोंमोन। बेजोंनो उखैहाबनाय खांखुवा उदैनि रागाखौ दबथायनो थाखाय जानो हांखुर जानायसै जों। ओंखाम एसे आरो इंख्रि महरै आलौनि सुफ, आसार एसे गोलोयाव मोननैसो माबा-मबि। जाय इंख्रिफोरा जोंनिजों गोरोबा आरो जुथिनाय गैया। बेखौनो जानानै उखैहाबनाय उदैखौ बुरखायफ्लानो हानायसै। दा नाथाय रुम लानायनि खोथा फैबाय। नाथाय फैसा होग्रोवाब्ला रुमखौ रोखा खालामनानै होवा। नेहाथारि महेस्वर बसुमतारीआ बुंनाय बायदियै दा आंहाबो 53 लाख रां (इन्दनेसियानि भेलु) होनांगौ। ओंखायनो आं आलाराम गयारी बिथाजों ATM नागिरनानै थांनायसै। दसे उनाव गंसे ATM मोनहैनानै जों सानैबो हाबनायसै। नाथाय जों बेनिफ्राय रां बख’नो हायाखैमोन। ओरैनोब्लाबो आंहा ATM नि बागै बारा रोंगौथि गैया। नाथाय, आलारामहा दं। अब्लाबो, रांखौ बख’नो हायियाव खाथियावनो गसंनानै थानाय सासे गार्डखौ हेफाजाब नागिरनानै बुंहैनायसै आं आरो बुंहैमारनो फैबाय, लोगो लोगो बियो ATM चेलाव हाबनानै जोंखौ माबा-माबि फोरोंबाय। अब्लाबो जों एसेबो बुजिनो हायासै। बेदिनो दसे सम जों इंराजि बुंबाय नाथाय बियो जोंखौ गुबुन रावजोंसो बुंबाय। जों बिनिखौ बुजिया बियो जोंनिखौ बुजिया। जायनि जाहोनाव जोंनि थाखाय ATM चेलानो Loving Centre बायदिसो जाबाय। दसे उनाव ATM मेचिनखौ थुनानै बियो जोंनो माबा-माबि दिन्थिबाय। अब्लाबो आं नाथाय जेबो बुजियाखैमोन। अदेबानि लोगो आलारामा सानहाबदोंमोन। ओंखायनो नाजाबावनायसै बियो। ऐबार मेचिना गर गर सोदोब होबाय आरो लोगो लोगो गुब्ला नुजाफैबाय रां बिलाइफोरा। रांखौ लानानै गार्डखौ मिनिग्लाबनाय मोखांजों आखाइनि इसारा होनानै जों बिदाय लानायसै। बेनि उनाव ह’टेलाव फैनानै जों गावबा गावनि होनांगौ रांखौ नेहाथारि महेस्वरनि आखाइआव होफैबाय आरो जोंनो रुमनि साबिखौ अब्लासो ह’टेल बइआ होबाय। जर’खायै मुंख’नो गोनां खोथाया जाबाय ह’टेल रुमा गाव गावनि ज’रा लोगो बायदियैनो सिगांग्रोनो थिरांथा खालामनाय दं, सोरो सोरजों थागोन। बेनि थाखाय आफादगिरि आरो गाहाइ नेहाथारि बिथांमोना बाख्नाय जाथाव। मानोना रावखौबो असानथि होनानै लोगो सेफायाखै बिथांमोना। आंबो लोगो आलारामजोंनो एखेलोगोयै थाफानो मोनदोंमोन।